钦定古今图书集成/明伦汇编/闺媛典/第086卷 > 熊兆佐妻刘氏
## 钦定古今图书集成/明伦汇编/闺媛典/第086卷 > 熊兆佐妻刘氏

按《祁阳县志》：刘氏，祁阳人。崇祯间武弁以功食伯爵
者，熊兆佐妻也。佐战死粤西，氏在梧之博白县，闻报，
一痛几绝。寻收泪曰：“我岂可泯泯同草木！”诸妇皆不
知其故。时有同事周伯府暨左江道林、浔州府万知
县鲁及左右协总兵并诸将官之住博白者，氏悉召
至公厅。氏盛妆出见，无戚容。众咸怪之。徐语众曰：“为
国死忠，为夫死义，妾将从忠臣熊公于地下，敢与诸
公诀。”因出二子托焉。乃三分其家资，一给二子，一犒
兵从，一供夫妇祭葬。就中有劝之者，氏笑曰：“方今干
戈未宁，夫早以身殉国，区区一女子，苟活何为？既得
死所，宁复沮之？公等教妾，无乃姑息乎？”各官咸感叹。
于是向氏求缓数日，曰：“俾某等致祭，然后从夫人便。”
氏曰：“诺。”越日，受各官祭毕，氏升帐上座，慷慨酣饮，不
作儿女状。顷之，谢客入阁，《雉经》死。至今博白，人咸能
述之。